钦定古今图书集成/理学汇编/学行典/第248卷 > 沈图南
## 钦定古今图书集成/理学汇编/学行典/第248卷 > 沈图南

按《苏州府志》：“沈图南，字九万，吴县人。父练丝织缟，业
颇殷。图南结客慕义，洊仍徭役，家坐窘。有朱氏子者，
县报长赋，谋之图南。图南所从师杨某，方乡举，朱以
数十金托图南，使杨祈解于县。杨约一同姓乡举，共
诣白，役，未全释，而令去任。朱疑受金者绐之，讼于巡
抚陈祥。巡按魏有本下府鞫，图南谓师曰：‘师仕有阶，
乌可以贿故废？弟子编氓也。坐赃，罪不过配，愿独承
之’。”又语其同姓曰：“君佐吾师行，非仇所欲甘心者。可
出避，吾当证君不与耳。”及坐狱，皆如言。问谁受金，图
南曰：“独吾利之。”更搒掠，言如初。谳上，御史报决。时都
御史性苛，与御史有隙，欲反之，移更讯。图南备受毒
刑，言终不异。御史怒朱之讦也，毙于“杖下。”于是两台
各上奏相诋，命四府会鞫，密摄图南至江中杂问之，
棰掠流血，卒无异辞。狱成具奏，而都御史竟听勘去，
成江南一大狱。当是时，使图南稍有依违，则朱之毙
为不辜，御史且得罪矣。乃以一孱民抗抚台，保二乡
举全一御史，死且不回。既引赃伏法，又狱经屡讯，图
南鬻产且尽，终以窭卒。后杨以谒选客死，其同姓者
登第为要职，不一存问，图南且讳而忘之。图南虽贫耄，未尝造其门，对亲友叙生平，亦不言及其事。